DOI: 10.5281/zenodo.14608205
title: Dopolnilni pouk maternih jezikov in kulture otrok drugih narodnosti v Sloveniji

description: V skladu z direktivami Evropske unije in priporočili Sveta Evrope, pa tudi drugih mednarodnih organizacij, Ministrstvo za vzgojo in izobraževanje (MVI) omogoča dopolnilni pouk maternega jezika in kulture (DPMJK) za učence drugih narodnosti v Sloveniji. Ta pobuda temelji na eni izmed osnovnih človekovih pravic – pravici do učenja maternega jezika. Prevzet je sistem, ki ga za izvajanje dopolnilnega pouka maternega jezika in kulture za učence drugih narodnosti (tudi slovenske) imajo nekatere zahodnoevropske države že vrsto let. Za uspešno izvajanje DPMJK so poleg slovenske zakonodaje ključni dvostranski sporazumi in medresorski protokoli Republike Slovenije z državami, iz katerih prihajajo priseljenci.Namen te strokovno-razvojne naloge je spremljanje izvajanja DPMJK ter pridobivanje podatkov in informacij, ki bodo služili kot osnova za izboljšanje kakovosti in učinkovitosti pouka. Analiza je potrebna tudi za ugotavljanje dejanskega stanja izvajanja dopolnilnega pouka glede na izražene potrebe narodnih skupnosti nekdanje republike Jugoslavije in nekaterih očitnih sprememb v delovanju in uresničevanju sofinanciranja sheme posameznih skupnosti, tako pozitivnih (v povezavi z izvajanjem dopolnilnega pouka srbskega jezika) kot negativnih (v povezavi z neizvajanjem dopolnilnega pouka albanskega jezika).V prvi fazi raziskave smo med učitelji in učiteljicami DPMJK izvedli anketo, ki je imela za cilj pridobiti vpogled v različne vidike izvajanja pouka. Anketa je raziskala izkušnje učiteljev/-ic, njihovo usposobljenost in izobrazbo, ter izzive, s katerimi se srečujejo pri poučevanju. Zanimalo nas je tudi njihovo zadovoljstvo z obstoječim sodelovanjem z drugimi organizacijami, kot so šole in društva, ter kakšno podporo bi si želeli pri svojem delu. Poleg tega smo želeli ugotoviti profil učencev, ki obiskujejo dopolnilni pouk, in njihove jezikovne potrebe.

Anketo smo izvedli med učitelji in učiteljicami, ki se izvajajo DPMJK. Kontakte učiteljev in učiteljic ter koordinatorjev in koordinatoric dopolnilnega pouka nam je posredovalo Ministrstvo za vzgojo in izobraževanje. Prvi korak je bil preverjanje in ažuriranje kontaktov učiteljev in učiteljic in povabilo za sodelovanje v raziskavi. Nekatere skupnosti imajo koordinatorje, ki poskrbijo za informiranje učiteljev in učiteljic. Na poziv za sodelovanje v anketi so se odzvali učitelji in učiteljice albanskega, hrvaškega, bosanskega, makedonskega, ukrajinskega, nemškega, srbskega, ruskega in francoskega jezika. Anketo smo poslali na 29 e-mail naslovov učiteljev in učiteljic ter koordinatorjev in koordinatoric DPMJK. Pri zbiranju podatkov smo posebno pozornost namenili etičnim standardom in zagotavljanju zaupnosti sodelujočih. Vsem udeležencem je bila zagotovljena anonimnost, kar pomeni, da njihovi odgovori ne bodo povezani z njihovimi imeni ali identiteto. S tem smo želeli povečati verodostojnost raziskave in spodbuditi iskrenost v odgovorih. 

Pripravili smo vprašalnik, ki vključuje različne vsebinske sklope od načina izvajanja pouka do izzivov, s katerimi se srečujejo pri poučevanju. Učitelje smo povprašali o njihovem zadovoljstvu z obstoječim sodelovanjem z drugimi organizacijami, kot so šole in društva, ter kakšno podporo bi si želeli pri svojem delu. Poleg tega nas je zanimal tudi profil učencev, ki obiskujejo dopolnilni pouk, in njihove jezikovne potrebe.Vprašalnik ima 18 vprašanj in 76 spremenljivk. Vprašalnik je bil pripravljen v slovenskem jeziku. V obvestilnem pismu smo jim ponudili pomoč v primeru nerazumevanja slovenskega jezika. Te možnosti ni izkoristil noben učitelj oziroma učiteljica.

Anketo smo izvedli s pomočjo spletnega orodju 1ka. Učitelji oziroma učiteljice so anketa lahko izpolnjevali med 21. 3. 2024 do 15. 4. 2024. Učiteljem/-icam, katerih kontaktov nismo imeli,  so anketo posredovali koordinatorji in koordinatorice. Izpolnilo jo je 33 učiteljev in učiteljic.Na podlagi podatkov MVI in podatkov zbranih v anketi predvidevamo, da v šolskem letu 2023/24 DPMJK izvajalo 42 učiteljev oziroma učiteljic, kar pomeni, da je stopnja sodelovanja v anketi visoka, 78,6 %.